32000R0593
L 071/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 593/2000 НА КОМИСИЯТА
от 13 март 2000 година
за прекратяване на прилагането на Регламент (ЕО) № 2006/97 на Съвета за установяване на определени правила за прилагане на специален режим при вноса на маслиново масло с произход от Мароко
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2006/97 на Съвета от 9 октомври 1997 г. относно установяване на определени правила за прилагане на специален режим при вноса на маслиново масло с произход от Мароко (1),
като има предвид, че:
(1)
Членове 17 и 18, както и приложение Б към Споразумението за сътрудничество между Европейската икономическа общност и Кралство Мароко (2) предвиждат специален режим при вноса на маслиново масло, попадащо под кодове по КН 1509 и 1510, произведено изцяло в Мароко и транспортирано директно от Мароко в Общността. Срокът на този специален режим беше удължен след 1 януари 1994 г. със споразумение под формата на размяна на писма с Кралство Мароко за цялата продължителност на споразумението за сътрудничество.
(2)
Регламент (ЕО) № 2006/97 установява определени правила за прилагане на специалния режим с цел да ги адаптира към изискванията на Споразумението за селското стопанство, сключено като част от Уругвайския кръг от многостранните търговски преговори.
(3)
Член 5 от Регламент (ЕО) № 2006/97 предвижда, че при сключване на ново споразумение Комисията приема внесените корекции в съответствие с процедурата, регламентирана в член 38 от Регламент № 136/66/ЕИО от 22 септември 1966 г. относно създаването на обща организация на пазара на масла и мазнини (3), последно изменен с Регламент (ЕО) № 2702/1999 (4). Специалният режим няма да се прилага след влизането в сила на Евро-средиземноморското споразумение за асоцииране между Европейската общност и нейните държави-членки, от една страна, и Кралство Мароко, от друга (5), на 1 март 2000 г. Следователно, до формалната отмяна на Регламент (ЕО) № 2006/97 с акт на Съвета, е необходимо цитираният регламент да се адаптира към новата ситуация, като се прекрати неговото прилагане от датата на влизане в сила на новото споразумение.
(4)
Мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
Прилагането на Регламент (ЕО) № 2006/97 на Съвета се прекратява.
Член 2
Настоящият регламент влиза в сила от деня на публикуването му в Официален вестник на Европейските общности.
Настоящият регламент се прилага от 1 март 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 март 2000 година.